ΑΠΟΦΑΣΗ ΤΟΥ ΣΥΜΒΟΥΛΙΟΥ της 15ης Δεκεμβρίου 1993 σχετικά με τη σύναψη τη σύμβασης-πλαισίου των Ηνωμένων Εθνών για τις κλιματικές μεταβολές (94/69/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130Σ παράγραφος 1, σε συνδυασμό με το άρθρο 228 παράγραφος 3 πρώτο εδάφιο, την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η Κοινότητα και τα κράτη μέλη της συμμετείχαν στις διαπραγματεύσεις που διεξήχθησαν στα πλαίσια της διακυβερνητικής επιτροπής διαπραγμάτευσης που συνέστησε η Γενική Συνέλευση των Ηνωμένων Εθνών για την κατάρτιση μιας σύμβασης-πλαισίου για τις κλιματικές μεταβολές (4)-

ότι, κατά τη διάσκεψη των Ηνωμένων Εθνών για το περιβάλλον και την ανάπτυξη, που έγινε στο Ρίο Ιανέιρο από τις 3 έως τις 14 Ιουνίου 1992, η Κοινότητα και όλα τα κράτη μέλη της υπέγραψαν τη σύμβαση-πλαίσιο των Ηνωμένων Εθνών για τις κλιματικές μεταβολές-

ότι ο απώτερος σκοπός της σύμβασης, όπως εκφράζεται στο άρθρο 2, είναι να επιτευχθεί, σύμφωνα με τις σχετικές διατάξεις της σύμβασης, σταθεροποίηση των ατμοσφαιρικών συγκεντρώσεων των αερίων που συμβάλλουν στο φαινόμενο του θερμοκηπίου σε επίπεδο που να αποτρέπει την επικίνδυνη ανθρωπογενή παρεμβολή στο κλιματικό σύστημα, εντός επαρκούς χρονικού διαστήματος ώστε να μπορέσουν τα οικοσυστήματα να προσαρμοσθούν με φυσικό τρόπο στις κλιματικές μεταβολές και να εξασφαλισθεί ότι δεν απειλείται η παραγωγή τροφίμων και να κατορθώσει η οικονομική ανάπτυξη να προχωρήσει κατά βιώσιμο τρόπο-

ότι, όταν κυρωθεί, η σύμβαση θα υποχρεώνει τις ανεπτυγμένες χώρες και τα άλλα μέρη που αναφέρονται στο παράρτημα Ι να λάβουν μέτρα περιορισμού των προερχόμενων από ανθρώπινες δραστηριότητες εκπομπών CO2 και άλλων αερίων που συμβάλλουν στο φαινόμενο του θερμοκηπίου και που δεν υπόκεινται στις διατάξεις που πρωτοκόλλου του Μόντρεαλ, με στόχο να επαναφέρουν τις ανθρωπογενείς αυτές εκπομπές, ξεχωριστά ή ως σύνολο, στα επίπεδα του 1990, μέχρι το τέλος της τρέχουσας δεκαετίας-

ότι, κατά την υπογραφή της σύμβασης, η Κοινότητα και τα κράτη μέλη της επαναδιακήρυξαν το στόχο της σταθεροποίησης των εκπομπών Co2 μέχρι το 2000, στα επίπεδα του 1990, σε όλη την Κοινότητα, όπως αναφέρεται στα συμπεράσματα του Συμβουλίου της 29ης Οκτωβρίου 1990, της 13ης Δεκεμβρίου 1991, της 5ης Μαΐου 1992 και της 26ης Μαΐου 1992-

ότι, σύμφωνα με το άρθρο 22, η σύμβαση είναι ανοικτή προς κύρωση, αποδοχή ή έγκριση από κράτη και περιφερειακούς οργανισμούς οικονομικής ολοκλήρωσης που την έχουν υπογράψει-

ότι κάθε προληπτική δράση που στοχεύει να εμποδίσει επικίνδυνες κλιματικές μεταβολές που οφείλονται στην ανθρώπινη δραστηριότητα, πρέπει να αναλαμβάνεται τόσο σε δεθνές όσο και σε εθνικό επίπεδο-

ότι τόσο η Κοινότητα όσο και τα κράτη μέλη της έχουν ίδιες αρμοδιότητες σε ορισμένους από τους τομείς που καλύπτονται από τη σύμβαση- ότι η Κοινότητα και τα κράτη μέλη της είναι αναγκαίο να καταστούν συμβαλλόμενα μέρη ώστε να εκπληρωθούν δεόντως όλες οι υποχρεώσεις που απορρέουν από τη σύμβαση-

ότι υποχρέωση περιορισμού των ανθρωπογενών εκπομπών CO2 που αναγράφεται στο άρθρο 4 παράγραφος 2 της σύμβασης, θα εκπληρωθεί από την Κοινότητα ως σύνολο, υπό μορφή δράσεων που αναλαμβάνονται από την Κοινότητα και τα κράτη μέλη της, στα πλαίσια των αντίστοιχων αρμοδιοτήτων τους-

ότι το Συμβούλιο σημειώνει ότι τα κράτη μέλη θα λάβουν τα αναγκαία μέτρα ώστε να μπορέσει να γίνει η κατάθεση των κυρωτικών ή εγκριτικών εγγράφων των κρατών μελών και της Κοινότητας το συντομότερο δυνατό και, ει δυνατόν, ταυτοχρόνως,

ΑΠΟΦΑΣΙΖΕΙ:

Άρθρο 1

Η σύμβαση-πλαίσιο των Ηνωμένων Εθνών για τις κλιματικές μεταβολές, που υπεγράφη τον Ιούνιο του 1992 στο Ρίο Ιανέιρο, εγκρίνεται εξ ονόματος της Ευρωπαϊκής Κοινότητας.

Το κείμενο της σύμβασης περιέχεται στο παράρτημα Α της παρούσας απόφασης.

Άρθρο 2

1. Ο Πρόεδρος του Συμβουλίου θα καταθέσει, εξ ονόματος της Ευρωπαϊκής Κοινότητας, το έγγραφο έγκρισης στο Γενικό Γραμματέα των Ηνωμένων Εθνών, σύμφωνα με το άρθρο 22 παράγραφος 1 της σύμβασης.

2. Ταυτοχρόνως, ο Πρόεδρος του Συμβουλίου θα καταθέσει τη δήλωση αρμοδιοτήτων που περιέχεται στο παράρτημα Β της παρούσας απόφασης, σύμφωνα με το άρθρο 22 παράγραφος 3 της σύμβασης, καθώς και τη δήλωση που περιέχεται στο παράρτημα Γ.

Βρυξέλλες, 15 Δεκεμβρίου 1993.

Για το Συμβούλιο

Ο Πρόεδρος

M. DE GALAN

(1) ΕΕ αριθ. C 44 της 16. 2. 1993, σ. 1.(2) ΕΕ αριθ. C 194 της 19. 7. 1993, σ. 358.(3) ΕΕ αριθ. C 201 της 26. 7. 1993, σ. 1.(4) Ψήφισμα 45/212 της Γενικής Συνέλευσης των Ηνωμένων Εθνών της 19ης Δεκεμβρίου 1990 σχετικά με την προστασία του κλίματος του πλανήτη για τις παρούσες και τις μέλλουσες γενεές της ανθρωπότητας.